**บทที่ 5**

**เศรษฐกิจพอเพียง (Self Sufficiency)**

ทฤษฎีใหม่ (The new theory) หรือทฤษฎีเศรษฐกิจพอเพียง (Sufficient Economic theory)

**1. บทนำ**

ทฤษฎีใหม่นี้เกิดจากพระชาดำริ*ของ*พระบาทสมเด็จพระเจ้าอยู่หัวภูมิพลอดุลยเดชมหาราชซึ่งเป็นกรอบแนวคิดทฤษฎีพัฒนาสังคม เพื่อมวลมหาประชาราษฎร ให้อยู่ดีกินดีเป็นแนวทางพัฒนาแบบใหม่เพื่อให้ประชาชนพึ่งตัวเองได้และเป็นการพัฒนาแบบยั่งยืน

เนื่องจากพระองค์ เห็นว่า ประเทศโลกที่ 3 ต่างมุ่งมั่นจะพัฒนาประเทศให้มีความจริญเติบโตทางเศรษฐกิจ (Economic growth) และสู่ความทันสมัย (Modernization) บางประเทศประสบผลสำเร็จ เช่น ญี่ปุ่น เกาหลี สิงคโปร์ แต่ในหลายประเทศก็ต้องประสบกับความล้มเหลว

ประเทศไทยยึดหลักการพัฒนาสู่ภาวะทันสมัย (Modernization) ที่เน้นการพัฒนาภาคอุตสาหกรรมเป็นหลัก ส่วนภาคเกษตรละไว้ก่อน

**ผลกระทบ (Impact)**

1. ก่อให้เกิดการโยกย้ายแรงงานจากภาคเกษตรหรือชนบทเข้าสู่ตัวเมือง

2. บางรายเลิกอาชีพการทำนาทำไร่ เพื่อไปรับจ้างประจำอยู่ตามโรงงานในเมือง

3. บางรายขายที่ดินทำกินพาครอบครัวไปรับจ้างโดยคิดว่าเป็นการแสวงหาชีวิตทีดีกว่า

4. รายได้กระจายช้าเพราะกรจุกตัวอยู่ที่กลุ่มทุน

5. ครอบครัวชาวนาล้มสลาย

6. ทรัพยากรของชาติเสื่อมโทรมลงอย่างรวดเร็ว

7. เกิดปัญหาสังคมตามมามากมาย

8. ภาคเกษตรต้องรองรับและยังคงยากจนอยู่

**2. การพัฒนาตามหลักทฤษฎีใหม่**

1. วิถีทางสู่สังคมบูรณาการ จำเป็นต้องเปลี่ยนภูมิปัญญาหรือกระบวนทัศน์ใหม่ เปลี่ยนวิถีแนวคิดใหม่ในการมองความเป็นจริงทางสังคมทั้งระบบ เปลี่ยนวัตถุประสงค์ใหม่

2. จากมุ่งกำไรสูงสุดแบบมือใครยาวสาวได้สาวเอา แล้วหันมาให้ความรักความเมตตาอยู่ร่วมกันอย่างสันติสุข

3. ยุทธศาสตร์การพัฒนาตามทฤษฎีใหม่นี้เน้นเศรษฐกิจพอเพียงเข้ามาแทนที่เศรษฐกิจทุนนิยมโดยเน้นหลักของการพัฒนา ดังนี้

3.1 ไม่ควรพัฒนาแบบก้าวกระโดด แต่ควรพัฒนาให้สอดคล้องกับวิถีชีวิตความ

เป็นจริงของสังคมไทย

3.2 มนุษย์ไม่ควรทำลายธรรมชาติ เพราะธรรมชาติเป็นเกราะป้องกันช่วยเหลือ

ให้กับมนุษย์

3.3 ควรพัฒนาแบบใช้ภูมิปัญญาไทยมิใช่ภูมิปัญญาตะวันตก

3.4 ให้ประชาชนในท้องถิ่นมีส่วนร่วมในการพัฒนาและใช้ทรัพยากรในท้องถิ่นที่

มีอยู่ให้เกิดประโยชน์สูงสุด

3.5 เน้นการพัฒนาแบบพอเพียงซึ่งเป็นการพัฒนาแบบยั่งยืน

3.6 การพัฒนาจะต้องไม่ทำลายสิ่งแวดล้อม

3.7 เน้นภาคเกษตรหรือชนบทอันเป็นภาคของคนส่วนใหญ่และยากจน

3.8 ส่งเสริมให้ประชาชนมีความรู้ด้านสาธารณสุขเพื่อช่วยเหลือตัวเองได้ในยาม

เจ็บป่วย

3.9 ส่งเสริมให้ประชาชนมีรายได้ในรูปสหกรณ์และตลาดชุมชน

3.10 การพัฒนาจะต้องไม่ทำลายแหล่งน้ำและจะต้องพัฒนาแหล่งน้ำด้วย

3.11 การส่งเสริมด้านสวัสดิการสังคม

3.12 การสร้างศูนย์ศึกษาเพื่อประชาชนให้รู้วิทยาการใหม่ ๆ ประกอบอาชีพทำ

กิน เช่น การจัดสรรที่ทำกินแบบเกษตรครบวงจร โดยทรงแนะนำให้ประชาชนแบ่งที่

ทำกินออกเป็นส่วน ๆ เพื่อใช้เป็นที่อยู่อาศัย ใช้เป็นนาข้าว ใช้เป็นบ่อเลี้ยงปลา ใช้เป็นที่ปลูกผักผลไม้ และเป็นที่เลี้ยงสัตว์

**เศรษฐกิจพอเพียง**

**ความหมาย**

หมายถึง ความพอประมาณ ความมีเหตุผล มีภูมิคุ้มกัน จากผลกระทบต่างๆ โดยการดำเนินชีวิตอย่างมีคุณธรรม ด้วยความรอบรู้ รอบคอบ และระมัดระวัง

**ปรัชญาเศรษฐกิจพอเพียง**

1.1 ความพอประมาณ ความมีเหตุผล การมีภูมิคุ้มกัน

1.2 ความรู้ คุณธรรม

1.1 ความพอประมาณ ความมีเหตุผล การมีภูมิคุ้มกัน คือ กิจกรรมระดับชุมชน ได้แก่

- รักษาทรัพยากรธรรมชาติ

-ชุมชนเรียนรู้

- แผนชุมชน

- วิสาหกิจชุมชน

- ยกย่องเชิดชูคนดี

1.2 ความรู้ คุณธรรม คือ กิจกรรมระดับครัวเรือน ได้แก่

- บัญชีครัวเรือน

- บ้านเรือนน่าอยู่

- การออม

- เกษตรยั่งยืน

- ลด ละ เลิกอบายมุข

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**การทำบัญชีครัวเรือน***-*รู้จด รู้จ่าย รู้รายได้ รู้ประหยัด

1. จดบันทึกรายรับ-รายจ่ายประจำวัน

2. ใช้ 3 ส่วน ออม 1 ส่วน

3. หักลบ กลบหนี้ เมื่อครบเดือน

- ประหยัด และอดออม (เงินเหลือ)

- ฟุ่มเฟือย (หนี้สิน,ยากจน)

**ลด ละ เลิกอบายมุข** *-* คืนความสุข ความอบอุ่นให้ครอบครัว

-เลิกเหล้า เลิกบุหรี่

-เลิกเล่นการพนัน

-เลิกเที่ยวกลางคืน

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**รวมคน รวมใจ ทำแผนชุมชน เอาชนะความยากจน**

**1. แนวคิด**

1.1 ชุมชนร่วมคิด ร่วมกำหนดกิจกรรม ร่วมดำเนินการตามแผน

1.2 ใช้ทุนทางสังคม วัฒนธรรม และภูมิปัญญาท้องถิ่นเพื่อพัฒนา

- ศักยภาพในการประกอบอาชีพ

- เสริมสร้างความเข้มแข็งและเศรษฐกิจชุมชน

- ดูแลช่วยเหลือ เกื้อกูลแก่ผู้ด้อยโอกาส

**2. ขั้นตอน**

2.1 เวทีชี้แจง จัดเตรียมแกนนำ

2.2 เวทีชาวบ้าน รวบรวมข้อมูลศักยภาพของชุมชน

2.3 ประชาพิจารณ์ วิเคราะห์ จัดลำดับความสำคัญของกิจกรรมจากแผนสู่การปฏิบัติ

2.4 ติดตามประเมินผล

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**ฟื้นฟู ดูแล รักษาทรัพยากรธรรมชาติ และสิ่งแวดล้อม**

1. รักษาต้นน้ำลำธาร คูคลองหนองบึง

2. ปลูกต้นไม้ เพื่อรักษาสมดุลธรรมชาติ เพิ่มความร่มรื่น เขียวขจี

3. รักษาความสะอาดของบ้านเรือน

4. ดูแลชุมชนให้เป็นระเยียบเรียบร้อย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**เกษตรประณีต**

จากเล็กไปหาใหญ่ จากง่ายไปหายาก บนรากฐานการพึ่งตนเอง มีอยู่ มีกิน เหลือกินได้แจก เหลือแจกได้ขาย

เกษตรประณีต คือ การทำการเกษตรที่มีกิจกรรมเกื้อกูลกันในพื้นที่อันจำกัด เพื่อให้เพียงพอต่อการยังชีพและมีรายได้ต่อเนื่องตลอดทั้งปี

**วิธีการ คือ**

1. แบ่งพื้นที่เป็นสัดส่วน ได้แก่ ที่อยู่อาศัย แหล่งน้ำ พื้นที่เพาะปลูก และเลี้ยงสัตว์

2. เน้นกิจกรรมที่เกื้อกูลกันของพืชและสัตว์ให้เกิดระบบนิเวศที่สมดุล รวมไปถึงแผนการปรับปรุงบำรุงดิน แผนการตลาด แผนเวลา (ทำงาน เรียนรู้ พัฒนา พักผ่อน)

**ทฤษฎีใหม่**

**ทฤษฎีใหม่** **คือ ตัวอย่างที่เป็นรูปธรรมของ การประยุกต์ใช้เศรษฐกิจพอเพียงที่เด่นชัดที่สุด ซึ่งพระบาทสมเด็จพระเจ้าอยู่หัวได้พระราชทานพระราชดำรินี้** เพื่อเป็นการช่วยเหลือเกษตรกรที่มักประสบปัญหาทั้งภัยธรรมชาติและปัจจัยภาย นอกที่มีผลกระทบต่อการทำการเกษตร ให้สามารถผ่านพ้นช่วงเวลาวิกฤต โดยเฉพาะการขาดแคลนน้ำได้โดยไม่เดือดร้อนและยากลำบากนัก ความเสี่ยงที่เกษตรกร มักพบเป็นประจำ ประกอบด้วย

๑. ความเสี่ยงด้านราคาสินค้าเกษตร

๒. ความเสี่ยงในราคาและการพึ่งพาปัจจัยการผลิตสมัยใหม่จากต่างประเทศ  
๓. ความเสี่ยงด้านน้ำ ฝนทิ้งช่วง ฝนแล้ง  
๔. ภัยธรรมชาติอื่นๆ และโรคระบาด  
๕. ความเสี่ยงด้านแบบแผนการผลิต

- ความเสี่ยงด้านโรคและศัตรูพืช

- ความเสี่ยงด้านการขาดแคลนแรงงาน

- ความเสี่ยงด้านหนี้สินและการสูญเสียที่ดิน

ทฤษฎีใหม่ จึงเป็นแนวทางหรือหลักการในการบริหารการจัดการที่ดินและน้ำ เพื่อการเกษตรในที่ดินขนาดเล็กให้เกิดประโยชน์สูงสุด

**ความสำคัญของทฤษฎีใหม่**

๑. มีการบริหารและจัดแบ่งที่ดินแปลงเล็กออกเป็นสัดส่วนที่ชัดเจน เพื่อประโยชน์สูงสุดของเกษตรกร ซึ่งไม่เคยมีใครคิดมาก่อน

๒. มีการคำนวณโดยใช้หลักวิชาการเกี่ยวกับปริมาณน้ำที่จะกักเก็บให้พอเพียงต่อการเพาะปลูกได้อย่างเหมาะสมตลอดปี

๓. มีการวางแผนที่สมบูรณ์แบบสำหรับเกษตรกรรายย่อย โดยมีถึง ๓ ขั้นตอน

**1. ขั้นที่ 1**

(ฐานการผลิตความพอเพียง) – การผลิตเป็นการผลิตให้พึ่งตนเองได้ด้วยวิธีง่ายๆ ค่อยเป็นค่อยไปตามกำลัง ให้พอมีพอกินไม่อดอยาก โดยการบริหารการจัดการที่ดิน และน้ำของเกษตรการที่มีที่ดินจำนวนน้อยเพื่อให้เกิดประโยชน์สูงสุด โดยให้แบ่งพื้นที่ออกเป็น 4 ส่วน ตามอัตราส่วน 30 : 30: 30 : 10 หมายถึง

*- พื้นที่ส่วนที่ 1* ประมาณร้อยละ 30 ให้ขุดสระเก็บกักน้ำไว้ใช้ เสริมการปลูกพืชในฤดูแล้ง ตลอดจนการเลี้ยงสัตว์และพืชน้ำต่างๆ

*- พื้นที่ส่วนที่ 2* ประมาณร้อยละ 30 ใช้ทำนาปลูกข้าว เพื่อเป็นอาหารประจำวันสำหรับครอบครัวให้เพียงพอตลอดปี เป็นการลดค่าใช้จ่ายและให้เกษตรกรสามารถพึ่งพาตนเองได้

*- พื้นที่ส่วนที่ 3* ประมาณร้อยละ 30 ให้ปลูกไม้ผล ไม้ยืนต้น พืชผัก พืชไร่ พืชสมุนไพร ฯลฯ เพื่อใช้เป็นอาหารประจำวัน หากเหลือบริโภคก็นำไปจำหน่ายและทำเป็นไม้ใช้สอย

- พื้นที่ส่วนที่ 4 ประมาณร้อยละ 10 เป็นที่อยู่อาศัย เลี้ยงสัตว์และโรงเรือนอื่นๆ

**2. ขั้นที่ 2**

(รวมพลังช่วยเหลือซึ่งกันและกัน) - เกษตรกรรวมกันในรูปแบบกลุ่ม หรือสหกรณ์ ร่วมแรงในการผลิต การตลาด การเป็นอยู่ สวัสดิการ การศึกษา สังคมและศาสนา

เมื่อเกษตรกรเข้าใจในหลักการและได้ปฏิบัติในที่ดินของตนจนได้ผลแล้ว ก็ต้องเริ่มขั้นที่สอง คือให้เกษตรกรรวมพลังกันในรูป กลุ่ม หรือ สหกรณ์ ร่วมแรงร่วมใจกันดำเนินการในด้าน  
(๑) การผลิต (พันธุ์พืช เตรียมดิน ชลประทาน ฯลฯ)

- เกษตรกรจะต้องร่วมมือในการผลิต โดยเริ่ม ตั้งแต่ขั้นเตรียมดิน การหาพันธุ์พืช ปุ๋ย การจัดหาน้ำ และอื่นๆ เพื่อการเพาะปลูก  
(๒) การตลาด (ลานตากข้าว ยุ้ง เครื่องสีข้าว การจำหน่ายผลผลิต)

- เมื่อมีผลผลิตแล้ว จะต้องเตรียมการต่างๆ เพื่อการขายผลผลิตให้ได้ประโยชน์สูงสุด เช่น การเตรียมลานตากข้าวร่วมกัน การจัดหายุ้งรวบรวมข้าว เตรียมหาเครื่องสีข้าว ตลอดจนการรวมกันขายผลผลิตให้ได้ราคาดีและลดค่าใช้จ่ายลงด้วย  
(๓) การเป็นอยู่ (กะปิ น้ำปลา อาหาร เครื่องนุ่งห่ม ฯลฯ)

- ในขณะเดียวกันเกษตรกรต้องมีความเป็นอยู่ที่ดีพอสมควร โดยมีปัจจัยพื้นฐานในการดำรงชีวิต เช่น อาหารการกินต่างๆ กะปิ น้ำปลา เสื้อผ้า ที่พอเพียง  
(๔) สวัสดิการ (สาธารณสุข เงินกู้)

- แต่ละชุมชนควรมีสวัสดิภาพและบริการที่จำเป็น เช่น มีสถานีอนามัยเมื่อยามป่วยไข้ หรือมีกองทุนไว้กู้ยืมเพื่อประโยชน์ในกิจกรรมต่างๆ ของชุมชน  
(๕) การศึกษา (โรงเรียน ทุนการศึกษา)

- ชุมชนควรมีบทบาทในการส่งเสริมการศึกษา เช่น มีกองทุนเพื่อการศึกษาเล่าเรียนให้แก่เยาวชนของชมชนเอง  
(๖) สังคมและศาสนา

- ชุมชนควรเป็นที่รวมในการพัฒนาสังคมและจิตใจ โดยมีศาสนาเป็นที่ยึดเหนี่ยว  
โดยกิจกรรมทั้งหมดดังกล่าวข้างต้น จะต้องได้รับความร่วมมือจากทุกฝ่ายที่เกี่ยวข้อง ไม่ว่าส่วนราชการ องค์กรเอกชน ตลอดจนสมาชิกในชุมชนนั้นเป็นสำคัญ

**3. ขั้นที่ 3**

(ร่วมค้าขายสร้างเศรษฐกิจชุมชน)-ร่วมมือกับแหล่งเงินทุนและแหล่งพลังงานตั้งและบริการโรงสี ตั้งและบริการร้านสหกรณ์ช่วยกันลงทุน ช่วยพัฒนาคุณภาพชีวิตของประชาชนในชนบท ซึ่งไม่ใช่ทำอาชีพเกษตรกรอย่างเดียว

เมื่อดำเนินการผ่านพ้นขั้นที่สองแล้ว เกษตรกร หรือกลุ่มเกษตรกรก็ควรพัฒนาก้าวหน้าไปสู่ขั้นที่สามต่อไป คือติดต่อประสานงาน เพื่อจัดหาทุน หรือแหล่งเงิน เช่น ธนาคาร หรือบริษัท ห้างร้านเอกชน มาช่วยในการลงทุนและพัฒนาคุณภาพชีวิต

ทั้งนี้ ทั้งฝ่ายเกษตรกรและฝ่ายธนาคาร หรือบริษัทเอกชนจะได้รับประโยชน์ร่วมกัน กล่าวคือ

- เกษตรกรขายข้าวได้ราคาสูง (ไม่ถูกกดราคา)

- ธนาคารหรือบริษัทเอกชนสามารถซื้อข้าวบริโภคในราคาต่ำ (ซื้อข้าวเปลือกตรงจากเกษตรกรและมาสีเอง)

- เกษตรกรซื้อเครื่องอุปโภคบริโภคได้ในราคาต่ำ เพราะรวมกันซื้อเป็นจำนวนมาก (เป็นร้านสหกรณ์ราคาขายส่ง)

- ธนาคารหรือบริษัทเอกชน จะสามารถกระจายบุคลากร เพื่อไปดำเนินการในกิจกรรมต่างๆ ให้เกิดผลดียิ่งขึ้น

**หลักการและแนวทางสำคัญ**

๑. เป็นระบบการผลิตแบบเศรษฐกิจพอเพียงที่เกษตรกรสามารถเลี้ยงตัวเองได้ในระดับ ที่ประหยัดก่อน ทั้งนี้ ชุมชนต้องมีความสามัคคี ร่วมมือร่วมใจในการช่วยเหลือซึ่งกันและกันทำนองเดียวกับการ “ลงแขก” แบบดั้งเดิมเพื่อลดค่าใช้จ่ายในการจ้างแรงงานด้วย

๒. เนื่องจากข้าวเป็นปัจจัยหลักที่ทุกครัวเรือนจะต้องบริโภค ดังนั้น จึงประมาณว่าครอบครัวหนึ่งทำนาประมาณ ๕ ไร่ จะทำให้มีข้าวพอกินตลอดปี โดยไม่ต้องซื้อหาในราคาแพง เพื่อยึดหลักพึ่งตนเองได้อย่างมีอิสรภาพ

๓. ต้องมีน้ำเพื่อการเพาะปลูกสำรองไว้ใช้ในฤดูแล้ง หรือระยะฝนทิ้งช่วงได้อย่างพอเพียง ดังนั้น จึงจำเป็นต้องกันที่ดินส่วนหนึ่งไว้ขุดสระน้ำ โดยมีหลักว่าต้องมีน้ำเพียงพอที่จะเพาะปลูกได้ตลอดปี ทั้งนี้ ได้พระราชทานพระราชดำริเป็นแนวทางว่า ต้องมีน้ำ ๑,๐๐๐ ลูกบาศก์เมตร ต่อการเพาะปลูก ๑ ไร่ โดยประมาณ ฉะนั้น เมื่อทำนา ๕ ไร่ ทำพืชไร่ หรือไม้ผลอีก ๕ ไร่ (รวมเป็น ๑๐ ไร่) จะต้องมีน้ำ ๑๐,๐๐๐ ลูกบาศก์เมตรต่อปี

ดังนั้น หากตั้งสมมติฐานว่า มีพื้นที่ ๕ ไร่ ก็จะสามารถกำหนดสูตรคร่าวๆ ว่า แต่ละแปลง ประกอบด้วย

- นาข้าว ๕ ไร่

- พืชไร่ พืชสวน ๕ ไร่

- สระน้ำ ๓ ไร่ ขุดลึก ๔ เมตร จุน้ำได้ประมาณ ๑๙,๐๐๐ ลูกบาศก์เมตร ซึ่งเป็น

ปริมาณน้ำที่เพียงพอที่จะสำรองไว้ใช้ยามฤดูแล้ง

- ที่อยู่อาศัยและอื่นๆ ๒ ไร่

รวมทั้งหมด ๑๕ ไร่

แต่ทั้งนี้ ขนาดของสระเก็บน้ำขึ้นอยู่กับสภาพภูมิประเทศและสภาพแวดล้อม ดังนี้

- ถ้าเป็นพื้นที่ทำการเกษตรอาศัยน้ำฝน สระน้ำควรมีลักษณะลึก เพื่อป้องกันไม่ให้น้ำระเหยได้มากเกินไป ซึ่งจะทำให้มีน้ำใช้ตลอดทั้งปี

- ถ้าเป็นพื้นที่ทำการเกษตรในเขตชลประทาน สระน้ำอาจมีลักษณะลึก หรือตื้น และแคบ หรือกว้างก็ได้ โดยพิจารณาตามความเหมาะสม เพราะสามารถมีน้ำมาเติมอยู่เรื่อยๆ

การมีสระเก็บน้ำก็เพื่อให้เกษตรกรมีน้ำใช้อย่างสม่ำเสมอทั้งปี (ทรงเรียกว่า Regulator หมายถึงการควบคุมให้ดี มีระบบน้ำหมุนเวียนใช้เพื่อการเกษตรได้โดยตลอดเวลาอย่างต่อเนื่อง) โดยเฉพาะอย่างยิ่งในหน้าแล้งและระยะฝนทิ้งช่วง แต่มิได้หมายความว่า เกษตรกรจะสามารถปลูกข้าวนาปรังได้ เพราะหากน้ำในสระเก็บน้ำไม่พอ ในกรณีมีเขื่อนอยู่บริเวณใกล้เคียงก็อาจจะต้องสูบน้ำมาจากเขื่อน ซึ่งจะทำให้น้ำในเขื่อนหมดได้ แต่เกษตรกรควรทำนาในหน้าฝน และเมื่อถึงฤดูแล้ง หรือฝนทิ้งช่วงให้เกษตรกรใช้น้ำที่เก็บตุนนั้น ให้เกิดประโยชน์ทางการเกษตรอย่างสูงสุด โดยพิจารณาปลูกพืชให้เหมาะสมกับฤดูกาล เพื่อจะได้มีผลผลิตอื่นๆ ไว้บริโภคและสามารถนำไปขายได้ตลอดทั้งปี

๔. การจัดแบ่งแปลงที่ดินเพื่อให้เกิดประโยชน์สูงสุดนี้ พระบาทสมเด็จพระเจ้าอยู่หัวทรงคำนวณและคำนึงจากอัตราการถือครองที่ดินถัว เฉลี่ยครัวเรือนละ ๑๕ ไร่ อย่างไรก็ตาม หากเกษตรกรมีพื้นที่ถือครองน้อยกว่านี้ หรือมากกว่านี้ ก็สามารถใช้อัตราส่วน ๓๐:๓๐:๓๐:๑๐ เป็นเกณฑ์ปรับใช้ได้ กล่าวคือ

ร้อยละ ๓๐ ส่วนแรก ขุดสระน้ำ (สามารถเลี้ยงปลา ปลูกพืชน้ำ เช่น ผักบุ้ง ผักกะเฉด ฯลฯ ได้ด้วย) บนสระอาจสร้างเล้าไก่และบนขอบสระน้ำอาจปลูกไม้ยืนต้นที่ไม่ใช้น้ำมากโดยรอบ ได้

ร้อยละ ๓๐ ส่วนที่สอง ทำนา

ร้อยละ ๓๐ ส่วนที่สาม ปลูกพืชไร่ พืชสวน (ไม้ผล ไม้ยืนต้น ไม้ใช้สอย ไม้เพื่อเป็นเชื้อฟืน ไม้สร้างบ้าน พืชไร่ พืชผัก สมุนไพร เป็นต้น)

ร้อยละ ๑๐ สุดท้าย เป็นที่อยู่อาศัยและอื่นๆ (ทางเดิน คันดิน กองฟาง ลานตาก กองปุ๋ยหมัก โรงเรือน โรงเพาะเห็ด คอกสัตว์ ไม้ดอกไม้ประดับ พืชสวนครัวหลังบ้าน เป็นต้น)

อย่างไรก็ตาม อัตราส่วนดังกล่าวเป็นสูตร หรือหลักการโดยประมาณเท่านั้น สามารถปรับปรุงเปลี่ยนแปลงได้ตามความเหมาะสม โดยขึ้นอยู่กับสภาพของพื้นที่ดิน ปริมาณน้ำฝน และสภาพแวดล้อม เช่น ในกรณีภาคใต้ที่มีฝนตกชุก หรือพื้นที่ที่มีแหล่งน้ำมาเติมสระได้ต่อเนื่อง ก็อาจลดขนาดของบ่อ หรือสระเก็บน้ำให้เล็กลง เพื่อเก็บพื้นที่ไว้ใช้ประโชน์อื่นต่อไปได้

๕. การดำเนินการตามทฤษฎีใหม่ มีปัจจัยประกอบหลายประการ ขึ้นอยู่กับสภาพ

ภูมิประเทศ สภาพแวดล้อมของแต่ละท้องถิ่น ดังนั้น เกษตรกรควรขอรับคำแนะนำจากเจ้าหน้าที่ด้วย และที่สำคัญ คือ ราคาการลงทุนค่อนข้างสูง โดยเฉพาะอย่างยิ่งการขุดสระน้ำ เกษตรกรจะต้องได้รับความช่วยเหลือจากส่วนราชการ มูลนิธิ และเอกชน

๖. ในระหว่างการขุดสระน้ำ จะมีดินที่ถูกขุดขึ้นมาจำนวนมาก หน้าดินซึ่งเป็นดินดี ควรนำไปกองไว้ต่างหากเพื่อนำมาใช้ประโยชน์ในการปลูกพืชต่างๆ ในภายหลัง โดยนำมาเกลี่ยคลุมดินชั้นล่างที่เป็นดินไม่ดี หรืออาจนำมาถมทำขอบสระน้ำ หรือยกร่องสำหรับปลูกไม้ผลก็จะได้ประโยชน์อีกทางหนึ่ง

**ตัวอย่างพืชที่ควรปลูกและสัตว์ที่ควรเลี้ยง**

ไม้ผลและผักยืนต้น : มะม่วง มะพร้าว มะขาม ขนุน ละมุด ส้ม กล้วย น้อยหน่า มะละกอ กะท้อน แคบ้าน มะรุม สะเดา ขี้เหล็ก กระถิน ฯลฯ

ผักล้มลุกและดอกไม้ : มันเทศ เผือก ถั่วฝักยาว มะเขือ มะลิ ดาวเรือง บานไม่รู้โรย

กุหลาบ รัก และซ่อนกลิ่น เป็นต้น

เห็ด : เห็ดนางฟ้า เห็ดฟาง เห็ดเป๋าฮื้อ เป็นต้น

สมุนไพรและเครื่องเทศ : หมาก พลู พริกไท บุก บัวบก มะเกลือ ชุมเห็ด หญ้าแฝก และ

พืชผักบางชนิด เช่น กะเพรา โหระพา สะระแหน่ แมงลัก และตะไคร้ เป็นต้น

ไม้ใช้สอยและเชื้อเพลิง : ไผ่ มะพร้าว ตาล กระถินณรงค์ มะขามเทศ สะแก ทองหลาง จามจุรี กระถิน สะเดา ขี้เหล็ก ประดู่ ชิงชัน และยางนา เป็นต้น

พืชไร่ : ข้าวโพด ถั่วเหลือง ถั่วลิสง ถั่วพุ่ม ถั่วมะแฮะ อ้อย มันสำปะหลัง ละหุ่ง นุ่น เป็นต้น

พืชไร่หลายชนิดอาจเก็บเกี่ยวเมื่อผลผลิตยังสดอยู่ และจำหน่ายเป็นพืชประเภทผักได้ และมีราคาดีกว่าเก็บเมื่อแก่ ได้แก่ ข้าวโพด ถัวเหลือง ถั่วลิสง ถั่วพุ่ม ถั่วมะแฮะ อ้อย และมันสำปะหลัง

พืชบำรุงดินและพืชคลุมดิน : ถั่วมะแฮะ ถั่วฮามาต้า โสนแอฟริกัน โสนพื้นเมือง ปอเทือง ถั่วพร้า ขี้เหล็ก กระถิน รวมทั้งถั่วเขียวและถั่วพุ่ม เป็นต้น และเมื่อเก็บเกี่ยวแล้วไถกลบลงไปเพื่อบำรุงดินได้

หมายเหตุ : พืชหลายชนิดใช้ทำประโยชน์ได้มากกว่าหนึ่งชนิด และการเลือกปลูกพืชควรเน้นพืชยืนต้นด้วย เพราะการดูแลรักษาในระยะหลังจะลดน้อยลง มีผลผลิตทยอยออกตลอดปี ควรเลือกพืชยืนต้นชนิดต่างๆ กัน ให้ความร่มเย็นและชุ่มชื้นกับที่อยู่อาศัยและสิ่งแวดล้อม และควรเลือกต้นไม้ให้สอดคล้องกับสภาพของพื้นที่ เช่น ไม่ควรปลูกยูคาลิปตัสบริเวณขอบสระ ควรเป็นไม้ผลแทน เป็นต้น  
**สัตว์เลี้ยงอื่นๆ ได้แก่**  
สัตว์น้ำ : ปลาไน ปลานิล ปลาตะเพียนขาว ปลาดุก เพื่อเป็นอาหารเสริมประเภทโปรตีน และยังสามารถนำไปจำหน่ายเป็นรายได้เสริมได้อีกด้วย ในบางพื้นที่สามารถเลี้ยงกบได้  
สุกร หรือ ไก่ เลี้ยงบนขอบสระน้ำ ทั้งนี้ มูลสุกรและไก่สามารถนำมาเป็นอาหารปลา บางแห่งอาจเลี้ยงเป็ดได้

**ประโยชน์ของทฤษฎีใหม่**

๑. ให้ประชาชนพออยู่พอกินสมควรแก่อัตภาพในระดับที่ประหยัด ไม่อดอยาก และเลี้ยงตนเองได้ตามหลักปรัชญา “เศรษฐกิจพอเพียง”


๒. ในหน้าแล้งมีน้ำน้อย ก็สามารถเอาน้ำที่เก็บไว้ในสระมาปลูกพืชผักต่างๆ ที่ใช้น้ำน้อยได้ โดยไม่ต้องเบียดเบียนชลประทาน

๓. ในปีที่ฝนตกตามฤดูกาลโดยมีน้ำดีตลอดปี ทฤษฎีใหม่นี้สามารถสร้างรายได้ให้แก่เกษตรกรได้โดยไม่เดือดร้อนในเรื่องค่า ใช้จ่ายต่างๆ

๔. ในกรณีที่เกิดอุทกภัย เกษตรกรสามารถที่จะฟื้นตัวและช่วยตัวเองได้ในระดับหนึ่ง โดยทางราชการไม่ต้องช่วยเหลือมากนัก ซึ่งเป็นการประหยัดงบประมาณด้วย

**ทฤษฎีใหม่ที่สมบูรณ์**

ทฤษฎีใหม่ที่ดำเนินการโดยอาศัยแหล่งน้ำ ธรรมชาติ น้ำฝน จะอยู่ในลักษณะ “หมิ่นเหม่” เพราะหากปีใดฝนน้อย น้ำอาจจะไม่เพียงพอ ฉะนั้น การที่จะทำให้ทฤษฎีใหม่สมบูรณ์ได้นั้น จำเป็นต้องมีสระเก็บกักน้ำที่มีประสิทธิภาพและเต็มความสามารถ โดยการมีแหล่งน้ำขนาดใหญ่ที่สามารถเพิ่มเติมน้ำในสระเก็บกักน้ำให้เต็มอยู่ เสมอ ดังเช่น กรณีของการทดลองที่โครงการพัฒนาพื้นที่บริเวณวัดมงคลชัยพัฒนาอันเนื่องมาจาก พระราชดำริ จังหวัดสระบุรี

**ระบบทฤษฎีใหม่ที่สมบูรณ์  
อ่างใหญ่ เติมอ่างเล็ก อ่างเล็ก เติมสระน้ำ** 

จากภาพ วงกลมเล็ก คือสระน้ำที่เกษตรกรขุดขึ้นตามทฤษฎีใหม่ เมื่อเกิดช่วงขาดแคลนน้ำในฤดูแล้ง เกษตรกรสามารถสูบน้ำมาใช้ประโยชน์ได้ และหากน้ำในสระน้ำไม่เพียงพอก็ขอรับน้ำจากอ่างห้วยหินขาว (อ่างเล็ก) ซึ่งได้ทำระบบส่งน้ำเชื่อมต่อทางท่อลงมายังสระน้ำที่ได้ขุดไว้ในแต่ละแปลง ซึ่งจะช่วยให้สามารถมีน้ำใช้ตลอดปี

กรณีที่เกษตรกรใช้น้ำกันมาก อ่างห้วยหินขาว (อ่างเล็ก) ก็อาจมีปริมาณน้ำไม่เพียงพอ ก็

สามารถใช้วิธีการผันน้ำจากเขื่อนป่าสักชลสิทธิ์ (อ่างใหญ่) ต่อลงมายังอ่างเก็บน้ำห้วยหินขาว (อ่างเล็ก) ก็จะช่วยให้มีปริมาณน้ำมาเติมในสระของเกษตรกรพอตลอดทั้งปีโดยไม่ต้องเสี่ยง  
ระบบการจัดการทรัพยากรน้ำตามแนวพระราชดำริพระบาทสมเด็จพระเจ้าอยู่หัว สามารถทำให้การใช้น้ำมีประสิทธิภาพอย่างสูงสุด จากระบบส่งท่อเปิดผ่านไปตามแปลงไร่นาต่างๆ ถึง ๓-๕ เท่า เพราะยามหน้าฝน นอกจากจะมีน้ำในอ่างเก็บน้ำแล้ว ยังมีน้ำในสระของราษฎรเก็บไว้พร้อมกันด้วย ทำให้มีปริมาณน้ำเพิ่มอย่างมหาศาล น้ำในอ่างที่ต่อมาสู่สระจะทำหน้าที่เป็นแหล่งน้ำสำรอง คอยเติมเท่านั้นเอง

**ที่มา : มูลนิธิชัยพัฒนา**